作者:祖詠
標題:古意二首
內容:夫差日淫放，舉國求妃嬪。自謂得王寵，代間無美人。碧羅象天閣，坐輦乘芳春。宮女數千騎，常遊江水濱。年深玉顏老，時薄花妝新。拭淚下金殿，嬌多不顧身。生前妒歌舞，死後同灰塵。塚墓令人哀，哀於銅雀臺。楚王竟何去，獨自留巫山。偏使世人見，迢迢江漢間。駐舟春溪裡，誓願拜靈顏。夢寐睹神女，金沙鳴佩環。閑豔絕世姿，令人氣力微。含笑默不語，化作朝雲飛。